ཟབ་ཏིག་དགོངས་པ་འདུས་པ་ལས༔ སྒྲོལ་མ་
དཀར་མོའི་ཚེ་སྒྲུབ་གསེར་གྱི་འཁོར་ལོ་
ཞེས་བྱ་བ་བཞུགས་སོ
བདེ་སྟོང་མི་འགྱུར་གསལ་བའི་སྲོག༔ སྐུ་གསུམ་ལྷུན་གྲུབ་རྩིབས་རྣོན་གྱིས གཟུང་འཛིན་དུག་
གསུམ་གཅོད་མཛད་པ༔ ཚེ་བདག་ཡེ་ཤེས་འཁོར་ལོར་འདུད༔ བྱང་ཆུབ་ཐོབ་འདོད་གང་ཞིག་གིསཿ
འགལ་རྐྱེན་ཚེ་ཡི་བར་ཆད་བསལ༔ མཐུན་རྐྱེན་རྡོ་རྗེའི་ཚེ་འགྲུབ་ཕྱིར༔ གདམས་པ་གསེར་གྱི་འཁོར་ལོ་
བསྟན༔ ཐོ་རངས་བྱ་མ་གྲགས་པའི་གོང༔ བདེ་བའི་སྟན་ལ་ལུས་གནད་བཅས༔ རླུང་གི་དུག་རྣམས་ཕྱིར་
ཕྱུངས་ཏེ༔ སྐྱབས་སེམས་ཚོགས་བསགས་སྔོན་སོང་ནས༔ ༀ་མ་ཧཱ་ཤུ་ནྱ་ཏས་ཏིང་ངེ་འཛིན་གྱི་དོན་
དྲན་པར་བྱ༔ ཕྱི་ནང་སྣོད་བཅུད་ཤིན་ཏུ་དག་པ་ཡེ་ཤེས་ཀློང་ལྔའི་རང་མདངས་
གཞལ་ཡས་ཁང་གྲུ་བཞི་སྒོ་བཞི་པ༔ རྒྱན་རྟ་བབས་བང་རིམ༔ ཁྱུད་མོ་འཁོར་
ཡུག་དང་བཅས་པས་རབ་ཏུ་མཛེས་པའི་དབུས་སུ༔ གསེར་གྱི་འཁོར་ལོ་
རྩིབས་བརྒྱད་པའི་ལྟེ་བ་ལ༔ སེམས་ཉིད་ཏཱཾལས་སྐད་ཅིག་གིས་སྒྲོལ་མ་
དཀར་མོ་ཕྱག་གཡས་མཆོག་སྦྱིན་གྱི་ཕྱག་རྒྱ་དང༔ གཡོན་མཆོག་གསུམ་
གྱི་རྒྱས་ཨུཏྤལའི་སྡོང་བུ་ཚེ་བུམ་གྱི་རྒྱན་ཅན་ཐུགས་ཀར་འཛིན་པ༔ ཞབས་
གཉིས་རྡོ་རྗེའི་སྐྱིལ་མོ་ཀྲུང་གིས་བཞུགས་ཤིང༔ མཐིལ་བཞི་སོགས་སྤྱན་
བདུན་ཅུང་ཟད་གདངས་པ༔ དར་དང་རིན་པོ་ཆེའི་རྒྱན་དུ་མས་རྣམ་པར་
མཛེས་ཤིངཿ༔ ཟླ་བ་རྒྱས་པའི་རྒྱབ་ཡོལ་ཅན་འོད་ཟེར་ཁ་དོག་ལྔ་གྲངས་མེད་
འཕྲོ་བར་བསམ༔ འཁོར་ལོ་རྩིབས་བརྒྱད་ལ་མདུན་ནས་རིམ་བཞིན་བཀྲ་
123

ཨ་པཾ་གཏེར་ཆེན་ཨོ་རྒྱན་ཕྲིན་ལས་གླིང་པའི་ཟབ་གཏེར་གསུང་འབུམ་ལས་པོད་དགུ་པ་རྡོ་རྗེ་མེ་ལོང་མའི་གླེགས་བམ།
ཤིས་ལྷ་མོ་བརྒྱད་ཀྱིས་རྫས་བརྒྱད་བསྣམས་ཏེ་མཆོད་པའི་སྟབས་དང༔ རྩིབས་
མཆན་བརྒྱད་ལ་འཇིགས་པ་བརྒྱད་སྐྱོབས་པའི་སྒྲོལ་མ་བརྒྱད་ཀྱིས་རང་་་་
རྟགས་ཕྱག་མཚན་བསྣམས་ཏེ་ཞལ་ཕྱིར་གྱུ་བ༔ ནང་སྒོ་བཞིར་ཡུལ་བཞི་
ཚེ་བུམ་འཛིན་པ༔ ཕྱི་སྒོ་ལ་རྒྱལ་ཆེན་སྡེ་བཞི་དང༔ འཁྱམས་ལ་མགྱོགས་
མ་སོགས༔ ཚེ་བཅུད་འགུགས་པའི་ལྷ་མོ་མང་པོ་ཉི་རྡུལ་ལྟར་འཁྲིགས་པར་
བསྒོམསཿ༔ རང་བཞིན་གྱི་དབྱིངས་ནས་ཡེ་ཤེས་པ་སྤྱན་དྲངས༔ བཛྲ་ས་མ་
ཡ་ཛཿ ཛཿཧཱུྃ་བཾ་ཧོཿ ཨཉྙཾ་པ་ཏྱཾ་སོགས པཉྩཱ་རཀྟ་བ་ལིང་ཏ་ཁཱ་ཧི ཨོཾ
བདེ་སྟོང་ཡེ་ཤེས་འབར་བའི་རྩལ༔ གཟུང་འཛིན་རྟོག་པའི་དྲྭ་བ་ཀུན༔ གཅོད་
མཛད་ཡེ་ཤེས་འཁོར་ལོའི་ཚུལ༔ ཚེ་བདག་སྒྲོལ་མར་ཕྱག་འཚལ་བསྟོད༔
འོད་ཟེར་ལས་བྱེད་ཀྱི་ལྷ་མང་པོས་འཁོར་འདས་ཀྱི་ཚེ་བཅུད་སྡུད་པ་དང༔
རིགས་བདག་སྣང་མཐའི་ཕྱག་གི་ཚེ་བུམ་ལས་བདུད་རྩིའི་རྒྱུན་བྱུང་སྟེ་བདག་
ལུས་ལྟེམས་གྱིས་གང༔ ཟག་མེད་ཚེ་ཡི་རང་གཟུགས་སྙིང་ཀར་པད་ཉིའི་
གདན་ལ་ཡི་གེ་ཏཱཾ་ཡིག་འོད་ཟེར་འབར་བ་ལ་བདུད་རྩིས་གསོས་བཏབ་ནས་
ཇི་སྲིད་བསྐལ་བའི་བར་དུ་འཆི་བ་མེད་པའི་ཚེ༔ གཡུང་དྲུང་ལྟ་བུའི་ལུས༔
རྡོ་རྗེ་ལྟ་བུའི་སྲོག་ཐོབ་པར་བསམ༔ སྔགས་ནི༔ ༀ་ཏཱ་རེ་ཏུཏྟཱ་རེ་མཱ་མ་ཨཱ་ཡུ་
པུཎྱེ་ཛྙཱ་ན་པཱུཥྚི་ཀུ་རུ་ཡེ་སྭཱ་ཧཿ སྔགས་ནི་འབུམ་ཕྲག་བཟླས་པ་ཡིས༔ མི་འགྱུར་རྡོ་རྗེའི་ཚེ་
ཐོབ་འགྱུར༔ རང་བཞིན་བདེ་སྟོང་མཆོག་དངོས་གྲུབ༔ ཐུན་མོང་གྲུབ་པ་བརྒྱད་དང་ནི༔ ཕྲིན་ལས་རྣམ་
བཞི་ལྷུན་གྱིས་གྲུབ༔ འདི་ལ་རྣལ་འབྱོར་བྱེད་པ་ནི༔ ཕ་རོལ་བྱད་དང་དགྲ་གདོན་གྱིས༔ བསམ་སྦྱོར་
ལོག་པས་ག་ལ་ཚུགས༔ བདེ་སྟོང་ཟག་མེད་ཏིང་འཛིན་བསྐྱེད༔ སེམས་རྟགས་ལུས་ཤར་བགྲེས་རྒུད་
124

ཨ་པཾ་གཏེར་ཆེན་ཨོ་རྒྱན་ཕྲིན་ལས་གླིང་པའི་ཟབ་གཏེར་གསུང་འབུམ་ལས་རྗེ་བཙུན་སྒྲོལ་མའི་སྒྲུབ་ཐབས་སྐོར།
5
མེད༔ འགོག་བཟླས་སྙིགས་མ་དྭངས་མར་འགྱུར༔ རྡོར་བཟླས་གནས་ལུགས་རང་ཞལ་སྟོན༔ འཕྲོ་
འདུས་ལས་ཀྱི་སྦྱོར་བ་བྱ༔ ཚེ་རྒྱུད་ཀུན་གྱི་སྙིང་པོ་ཡིན༔ བཀའ་འདི་དཔལ་ལྡན་ལྷ་མོས་སྲུངས༔ ལས་
ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ གུ་ཧྱ བརྡ་ཐིམ༔
ཞེས་གཏེར་སྟོན་ཆོས་ཀྱི་བདག་པོ་དང་བཅས་པའི་སྐུ་ཚེའི་བར་ཆད་བསལ་བའི་སླད་དུ་ཨོ་རྒྱན་ཕྲིན་ལས་
གླིང་པས་གཏན་ལ་ཕབ་པའི་ཡི་གེ་པ་ནི་ཤཱཀྱའི་དགེ་སློང་ཤེས་རབ་གྲགས་པས་བགྱིས་པའོ།།

125

ཨ་པཾ་གཏེར་ཆེན་ཨོ་རྒྱན་ཕྲིན་ལས་གླིང་པའི་ཟབ་གཏེར་གསུང་འབུམ་ལས་པོད་དགུ་པ་རྡོ་རྗེ་མེ་ལོང་མའི་གླེགས་བམ།